บสย.สนองรัฐเต็มสูบค้ำเงินกู้กองทุนตั้งตัว
บสย.ตั้งเป้าค้ำประกันหนี้เอสเอ็มอี 1 แสนล้าน ลุยอุ้มเอสเอ็มอีต่างจังหวัดกองทุนตั้งตัว
9 ม.ค. 2556

บสย.ตั้งเป้าค้ำประกันหนี้เอสเอ็มอี 1 แสนล้าน ลุยอุ้มเอสเอ็มอีต่างจังหวัดกองทุนตั้งตัว 
นายวัลลภ เตชะไพบูลย์ รักษาการผู้จัดการทั่วไป บรรษัทประกันสินเชื่ออุตสาหกรรมขนาดย่อม(บสย.) เปิดเผยว่า ในปีนี้ บสย.จะดำเนินนโยบายเชิงรุกมากขึ้น เพื่อให้เอสเอ็มอีในชนบทสามารถเข้าถึงแหล่งเงินทุนมากขึ้นและดำเนินกิจการได้อย่างมั่นคง รวมทั้งให้ความสำคัญกับเอสเอ็มอีตามนโยบายรัฐบาลผ่านโครงการกองทุนตั้งตัวได้ กำหนดวงเงินค้ำประกันไว้ที่ 1 หมื่นล้านบาท 
นอกจากนี้ ยังเตรียมโครงการค้ำประกันเงินกู้สำหรับลูกค้าทั่วไป โครงการระยะที่ 5 ซึ่งขณะนี้อยู่ระหว่างการยื่นเสนอคณะรัฐมนตรี โดยในปีนี้ บสย.ตั้งเป้าหมายค้ำประกันสินเชื่อให้เอสเอ็มอีไม่ต่ำกว่า 1 แสนล้านบาท สูงกว่าปี 2555 ที่มียอดค้ำประกัน 8.2 หมื่นล้านบาท 
สำหรับการสรรหาผู้จัดการทั่วไปนั้น ต้องให้กระทรวงการคลังแต่งตั้งคณะกรรมการ บสย.อย่างเป็นทางการ เพราะคณะกรรมการหมดวาระไปเมื่อวันที่ 31 ธ.ค. 2555 หลังจากนั้นคาดว่าจะใช้เวลา 3 เดือนในการสรรหาผู้จัดการทั่วไปคนใหม่